A BIZOTTSÁG HATÁROZATA
(2008. június 6.)
a 852/2004/EK és a 853/2004/EK európai parlamenti és tanácsi rendelet követelményeire tekintettel a nyerstejfeldolgozó létesítményekbe való szállítására és e nyerstej romániai feldolgozására vonatkozó egyes átmeneti intézkedések elfogadásáról szóló 2007/27/EK határozat módosításáról
(az értesítés a C(2008) 2404. számú dokumentummal történt)
(EGT-vonatkozású szöveg)
(2008/452/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére,
tekintettel Bulgária és Románia csatlakozási okmányára és különösen annak 42. cikkére,
mivel:
(1)
A 2007/27/EK bizottsági határozat (1) meghatározza azon román tejfeldolgozó létesítmények jegyzékét, amelyek megfelelnek a 852/2004/EK európai parlamenti és tanácsi rendeletben (2) meghatározott szerkezeti követelményeknek (a továbbiakban: a követelményeknek megfelelő létesítmények), és amelyek számára engedélyezték a 853/2004/EK európai parlamenti és tanácsi rendeletnek (3) nem megfelelő nyerstej (a továbbiakban: a követelményeknek nem megfelelő tej) fogadását és feldolgozását.
(2)
A 2007/27/EK határozat mellékletének I. fejezete tartalmazza a követelményeknek megfelelő és nem megfelelő tej fogadására és elkülönítés nélküli feldolgozására jogosult, követelményeknek megfelelő tejfeldolgozó létesítmények jegyzékét, míg a melléklet II. fejezetében a követelményeknek megfelelő és nem megfelelő tej fogadására és elkülönített feldolgozására jogosult, követelményeknek megfelelő tejfeldolgozó létesítmények jegyzéke szerepel.
(3)
A 2007/27/EK határozat mellékletének I. fejezetében felsorolt létesítmények közül öt úgy döntött, hogy csak követelményeknek megfelelő tejet dolgoz fel. Egy létesítmény beszüntette tevékenységét. Ezeket a létesítményeket ezért törölni kell a melléklet I. fejezetének jegyzékéből.
(4)
Ezenkívül három másik létesítmény befejezte fejlesztési tervét, így most már teljes mértékben megfelelnek a közösségi jogszabályoknak. Ezeket a létesítményeket ezért törölni kell az átalakulóban lévő létesítmények listájából. Ezek a létesítmények a követelményeknek megfelelő és nem megfelelő tejet elkülönítés nélkül dolgozzák fel, ezért ezeket fel kell venni a 2007/27/EK határozat mellékletének I. fejezetében szereplő listára.
(5)
Következésképpen a 2007/27/EK határozat I. mellékletét ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/27/EK határozat mellékletének I. fejezete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2008. június 6-án.